Psalm 138 – U besiel my met innerlike krag – Bybelskool
Written by Chris van Wyk on Nov 19, 2015 . Posted in Psalms 107-150.
Psalm 138-145 is Dawidiese Psalms wat eintlik terugkyk en God se betroubaarheid deur die eeue bevestig. Dit bevestig ook die ewige bedoelings wat God met sy mense van altyd af het.
Die Psalmis is in die voorhof van die tempel en buig in aanbidding na die Here se heilige tempel. Sy hart is vol van lof aan die Here wat hy met musiek uitjubel voor die Here.
God se troue liefde en betroubaarheid wys in gebedsverhoring en besieling – vers 1-3
Hy loof die Here vir die openbaring van sy troue liefde (vers 2 en 8) en sy betroubaarheid. Sy troue liefde, omdat dit vir altyd duur en daarom die toets van die tyd deurstaan. Sy betroubaarheid, omdat sy Naam en sy woord/belofte ('imrâh – vgl. Ps. 119:11 en verskeie ander voorkomste in dié Psalm) bo alles uittroon en die gode van die nasies troef.
Daarom kan die gode maar hoor wat hy sing, want hulle is magteloos in die lig van God se troue liefde en betroubaarheid (vgl. die unieke Ps. 82 vir 'n perspektief op God en die gode, wat op beide afgode en mense in magsposisies kan dui).
God se troue liefde en sy betroubaarheid is egter nie iets wat net in die algemeen waar is nie. Dit is iets wat die Psalmis persoonlik ervaar het in gebedsverhoring en besieling: "Op die dag wanneer ek roep, antwoord U my; U besiel my met innerlike krag." (138:3).
Al die konings van die aarde moet U loof, Here – vers 4-6
Dit is asof die Psalmis besef dat sy lof eintlik te effentjies is vir só 'n groot God. Dit is eintlik net 'n groot koor van al die konings van die wêreld wat enigsins sal kan begin om reg te laat geskied aan dié groot en deurlugtige God. Hulle almal moet deur God se woorde/beloftes (ook 'imrâh, net in die meervoud) beweeg word om God se weë te besing en eer aan sy majesteit en verhewenheid te bring. Hy kan immers die nederiges en die hoogmoediges van ver af van mekaar uitken.
Die Here tree vir my in – vers 7-8
Die Psalmis keer terug na sy eie intense waardering vir God se beskerming en verlossing. Hy neem dit nie as iets vanselfsprekend aan nie, maar as iets wat weer en weer deur God aan hom geskenk word in die aangesig van nood en die woede van sy vyande. "Die Here tree vir my in." (vers 8 in die BDV). Of meer dinamies vertaal: "Die Here sal vir my alles goed laat afloop." (NAV).
Daarom verbind hy dan ook opnuut sy gebed vir persoonlike volharding aan God se troue liefde wat vir ewig duur. Hy vra dat die Here hom – God se handewerk – nie sal laat vaar nie. Daarin is sy hoop ten diepste geleë.